Povilas Jegorovas dum la UK de 2005
**Povilas JEGOROVAS** (naskiĝis la 11-an de marto 1955 en Jauniškiai, distrikto Utena) estas litova advokato kaj esperantisto. 

Povilas Jegorovas en 2005

Vivo
----

P. Jegorovas studis juron en Vilna Universitato (1973–1978). Li perfektrezulte defendis diploman verkon *Internacia Jura Statuso de UEA*. 

Ekde 1978 praktikas en diversaj advokataj oficejoj de Kaunas, en 1995–1999 kaj ekde 2008 li havas sian propran advokatan oficejon.

Li estis membro de Litova Advokata Kolegio (1978–1991) kaj membro de ties konsilio kaj prezidio (1987–1995).

Familio
-------

Patro Kazys Kunigėlis (1910–1986), patrino Marija Jegorova (1916–1967), edzino Lilija Jegorovienė (1955) estas dentoteknikistino, filino Neringa Žukauskienė (1980) – advokato, nepino Vasarė Žukauskaitė (2007).

Esperantista agado
------------------

P. Jegorovas ellernis Esperanton en 1970. 

Li estas prezidanto de LitEA (ekde 1993, reelektita en 1998, 2003, 2008, 2013), komitatano A de UEA (ekde 1989), ĉefdelegito de UEA en Litovio (ekde 1993), membro de Societo Zamenhof (ekde 1994, UEA, Nederlando), membro de UEA (ekde 1978).

Ankoraŭ estante studento li ekaktivis en Esperanto-agado. Li estis prezidanto de Vilna junulara E-klubo *Juneco* (1974-1976), sekretario de SEJM (1975-1979), la unua vicprezidanto de Litova filio de Asocio de Sovetiaj Esperantistoj (ASE, 1979-1988), estrarano de ASE (1983-1988).

Dum 1988-1993 li oficis kiel la unua vicprezidanto de Litova Esperanto-Asocio (LitEA), estis estrarano de Universala Esperanto-Asocio (1995-1998), membo de Elekta Komisiono de UEA (2002-2005).

P. Jegorovas estis komitatano (1996–1998) de Fondumo Zamenhof en Bjalistoko (ekde 2006–2010).

Dank’ al penoj, iniciatemo, kapabloj de P. Jegorovas iaman domon de Aleksandro Zilbernik (bopatro de L. L. Zamenhof) akiris esperantistoj de Litovio (1991). 

Li estis iniciatinto kaj organizinto de restarigo de Litova Esperanto-Asocio (1988) kaj ĝia membiĝo en UEA (1989). 

Li organizis en Kaunas 65an kongreson de SAT (1992), estis iniacinto kaj atingis, ke la 90a Universala Kongreso de Esperanto okazu en Vilno (2005) kaj estis prezidanto de ties LKK. 

Li organizis en Litovio Baltajn Esperanto-Tendarojn (Tagojn) en 1983, 1986, 1989, 1995, 1998, 2001, 2004, 2007, 2010, 2013, 2016, 2019. 

Li zorgis pri fondo de Vilna fako de Litova Esperanto-Asocio (1999). 

P. Jegorovas strebas al pli intensa integrado de Esperanto-movado en la socion, serĉas formojn por atingi tion. Vastan reeĥon ĝisatendis liaj bonege organizitaj internaciaj aranĝoj en Litova parlamento (Sejmo): la 4a Nitobe-simpozio *Lingvopolitikaj aspektoj de la pliampleksigo de Eŭropa Unio* (2005) kaj la unua Tutmonda Kongreso de Esperantistoj-Ĵurnalistoj (2008). Li estis prezidanto de organiza komitato de ĉi tiu kongreso.

Danke al penoj de P. Jegorovas multnombraj grupoj de esperantistoj vojaĝas al Universalaj Kongresoj. Memorindas la unua tia vojaĝo per ŝipo al la Universala Kongreso en Bergen (1991). Li mem partoprenis en Universalaj Kongresoj de Esperanto (1978, 1979, 1982, 1983, 1987-1989, 1991,1994–2009, 2011–2013), ankaŭ ĉeestis multajn internaciajn kaj naciajn E-aranĝoj.

P. Jegorovas publikigis pli ol 1000 artikolojn en litova kaj eksterlanda gazetaro pri E-agado, partoprenas en radiaj kaj televidaj elsendoj, estis redakciano kaj unu el kompilintoj de *Horizonto de Soveta Litovio* (1979–1988), *Litovio hodiaŭ* (1987-1988) kaj *Litova Stelo* (1991-2005), tradukis libron *Neliksi vienišas* (Por la homo) de Aloyzas Urbonas kaj Kęstutis Trečiakauskas, kun A. Urbonas li verkis kaj eldonis libron *Esu Esperanto eilinis* (Mi estas soldato de Esperanto).

Dum la jaroj 2000–2010 sub lia iniciato, kunordigado kaj organizado estis eldonitaj en diversaj prestiĝaj eldonejoj de Litovio pli ol 100 fundamentaj libroj en litova lingvo kaj Esperanto pri internacia lingvo, interlingvistiko, esperantologio, multaj konigaj libroj pri Litovio. 

Dum la jaroj 2000-2005 dank‘ al penoj de P. Jegorovas en Litovio estis organizitaj Esperanto-kursoj, kiujn gvidis spertaj instruistoj eksterlandaj: prof. Anton Zacharias (Slovakio), Ewa Bondar (Pollando), Marin Bacev (Bulgario), Aristophio Alves Filho (Brazilo), Trevor Steele (Australio) k.a. La kursojn finis pli ol 1000 homoj. 

Al Litova Esperanto-Asocio, gvidata de P. Jegorovas, estis aljuĝitaj premio *Cigno* (1995), tiu de Fondaĵo Grabowski (1997) kaj *Trofeo Fyne* (2003).

Distingoj
---------

* Honoratesto de Litova Societo de Amikeco kaj Kulturaj Rilatoj kun Eksterlandoj (1987)
* Titolo Internacia Ambasadoro fare de Internacia Societo de Amikeco kaj Bonvolo (Usono) (1995)
* Honoratesto de Litovia ministrejo pri kulturo pro meritoj en popularigo de Litovio kaj ĝia kulturo (1999)
* Honoratestoj kaj Dankatestoj ricevitaj en 2005, lige kun la 50-jariĝo kaj bona organizado de Universala Kongreso en Vilnius
	+ de Litovia parlamento (Sejmo)
	+ de Litovia Advokata Konsilio
	+ de Ministerio pri Kulturo
	+ de Ministerio pri Edukado kaj Scienco
	+ de urbestro de Vilnius
	+ de urbestro de Kaunas
	+ de Kaŭna regiona administracio
* Esperantisto de la Jaro (2005) fare de la gazeto *La Ondo de Esperanto* pro la bonega preparado kaj sukcesa realigo de la 90a Universala Kongreso de Esperanto kaj de la 4a Nitobe-Simpozio en Vilnius, pro la ekzemplodonaj rilatoj kun litoviaj aŭtoritatoj, intelektuloj kaj amaskomunikiloj, danke al kiuj Esperanto progresas en Litovio, pro la kunordigo de eldonado de gravaj libroj pri Esperanto en la litova lingvo
* Premio *Spegulo* (2008) de internacia socikultura sendependa revuo en Esperanto *Spegulo* pro organizaj talentoj kaj kapablo arigi helpopretajn sponsorojn kaj laboremajn samideanojn ĉirkaŭ aranĝoj kun monda signifo (Universala Kongreso en Vilnius, 2005 kaj precipe la unua Tutmonda Kongreso de Ĵurnalistoj-Esperantistoj, 2008); ankaŭ pro aktiveco de Litova Esperanto-Asocio kaj eldonado de multnombraj libroj.
* Honorinsigno *Santaka* de la tria grado de urbo Kaunas (2014)
* Dankfolio de Litovia ministerio pri eksterlandaj aferoj (2016)
* Honorsigno de Litovia ministerio de kulturo *Nešk savo šviesą ir tikėk* (Portu Vian lumon kaj kredu  (2017).
* Parlamenta memormedalo de Gabrielė Petkevičaitė-Bitė „Tarnaukite Lietuvai" (Servu al Litovio) por disvastigo de volontulisma kulturo en Litovio (2020).

Verkoj
------

* *Esu Esperanto eilinis* ("Mi estas soldato de Esperanto", kun Aloyzas Urbonas, 2003).
* *Por la homo* (traduko el la litova *Neliksi vienišas* de Aloyzas Urbonas kaj Kęstutis Trečiakauskas, 1988).

Eksteraj ligiloj
----------------

* Intervjuo aperinta en Revuo Esperanto de julio-aŭgusto 2018 esperante
* Povilas Jegorovas ricevis parlamentan medalon. Artikolo en La Ondo de Esperanto, afiŝita en 12 oktobro 2020 esperante

Notoj kaj referencoj
--------------------

1. ↑  Halina Gorecka, Aleksander Korĵenkov. *Nia diligenta kolegaro: Biografioj de 200 eminentaj esperantistoj.* – Kaliningrado: Sezonoj; Kaunas: Litova Esperanto-Asocio, 2018. – 320 p. – ISBN 978-609-95087-6-4
2. ↑  Litova Esperanto-Asocio
3. ↑   Statuto, F. Komitato. Arkivita el la originalo je 2013-06-12. Alirita 2019-06-28.
4. ↑   Regularo pri Delegitoj. Arkivita el la originalo je 2010-06-13. Alirita 2019-06-28.
5. ↑   Ĝenerala Regularo. Arkivita el la originalo je 2013-03-27. Alirita 2019-06-28.
6. ↑   Elekta Regularo. Arkivita el la originalo je 2010-06-13. Alirita 2019-06-28.
7. ↑  Loka Kongresa Komitato (vd. Kongresa Regularo de UEA Arkivigite je 2014-05-30 per la retarkivo Wayback Machine)
8. ↑  Tutmonda kongreso de esperantistoj-ĵurnalistoj
9. ↑  Oficiala TTT-ejo de TEĴA
10. ↑  *Paŭlo Jegorovas 50-jara*, Litova Stelo, n-ro 2, 2005, p. 24
11. ↑  ricevitaj du atestoj
12. ↑  La statuetoj de SPEGULO aljuĝitaj unuafoje!
13. ↑
14. ↑  *Povilas Jegorovas ricevis parlamentan medalon* (La Ondo de Esperanto, 12 Oktobro 2020)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| v • d • rEsperantistoj de la Jaro |
| --- |
| 
Aljuĝitaj ricevintoj de la premio el *La Ondo de Esperanto* |
| Ricevintojlaŭ jarode aljuĝo | 
* 1998: William Auld Unuiĝinta Reĝlando
* 1999: Kep Enderby Aŭstralio
* 2000: Hans Bakker Nederlando
* Maŭro La Torre Italio
* Jouko Lindstedt Finnlando
* 2001: Osmo Buller Finnlando
* 2002: Michel Duc Goninaz Francio
* 2003: David ap Iago Unuiĝinta Reĝlando
* 2004: Helmar Frank Germanio
* 2005: Povilas Jegorovas Litovio
* 2006: Bertilo Wennergren Svedio
* 2007: Peter Zilvar Germanio
* 2008: Ilona Koutny Hungario
* 2009: Aleksander Korĵenkov Rusio
* 2010: Katalin Kováts Hungario
* 2011: Dennis Keefe Usono
* 2012: Peter Baláž Slovakio
* 2013: Mark Fettes Kanado
* 2014: Mireille Grosjean Svislando
* 2015: Chuck Smith Usono
* 2016: Stefan MacGill Nov-Zelando
* 2017: Trezoro Huang Yinbao Ĉina Popola Respubliko
* 2018: Hori Jasuo Japanio
* 2019: Anna Löwenstein Unuiĝinta Reĝlando
* 2020: Fernando Maia Jr. Brazilo
* 2021: Halina Gorecka Rusio
 | La flago de la neŭtrala internacia lingvo Esperanto kaj la movado asociata kun ĝi. |
|   |  **Kategorio pri Esperantistoj de la Jaro** en Vikimedia Komunejo |
| Kategorio de esperantistoj   —   Portalo pri Esperanto |

 |


Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.